ลางร้ายธุรกิจบัตรเครดิตสำลักน้ำ
ยอดใช้จ่ายทุกช่องทางลดฮวบสินเชื่อส่วนบุคคลขาเป๋เซหนัก
12 ก.ค. 2555

ยอดใช้จ่ายทุกช่องทางลดฮวบสินเชื่อส่วนบุคคลขาเป๋เซหนัก
ยอดรูดปรื้ดไม่คึก การใช้จ่ายผ่านบัตรทุกช่องทางชะลอลง การให้กู้สินเชื่อส่วนบุคคลก็ทรุด
ธนาคารแห่งประเทศไทย (ธปท.) รายงานปริมาณการใช้จ่ายบัตรเครดิต ทั้งระบบของระบบธนาคารพาณิชย์ งวดสิ้นเดือน พ.ค. พบว่า มียอดการใช้จ่ายรวมทั้งสิ้น 1.036 แสนล้านบาท ลดลง 770 ล้านบาท หรือ 0.74% เมื่อเทียบกับเดือนก่อนหน้าที่ระดับ 1.044 แสนล้านบาท 
แบ่งเป็นการใช้จ่ายในประเทศ 8.44 หมื่นล้านบาท เพิ่มขึ้นเล็กน้อย 1,703 ล้านบาท หรือ 2.06% ส่วนการใช้จ่ายในต่างประเทศ 6,532 ล้านบาท ลดลง 1,284 ล้านบาท หรือ 16.43% และการเบิกถอนเงินสดล่วงหน้าผ่านบัตรเครดิตมีทั้งสิ้น 1.27 หมื่นล้านบาท ลดลง 1,189 ล้านบาท หรือ 8.59% 
ด้านสินเชื่อส่วนบุคคลในเดือน พ.ค. มียอดคงค้างทั้งสิ้น 2.25 แสนล้านบาท เพิ่มขึ้น 4,007 ล้านบาท โดยสินเชื่อของธนาคารพาณิชย์ในประเทศเพิ่มขึ้น 2,717 ล้านบาท หรือ 2.82% ส่วนสินเชื่อบุคคลของสาขาธนาคารพาณิชย์ต่างประเทศเพิ่มขึ้น 36 ล้านบาท หรือ 0.23% ขณะที่สินเชื่อส่วนบุคคลที่ปล่อยโดยสถาบันการเงินที่ไม่ใช่ธนาคารพาณิชย์ (นันแบงก์) ลดลง 1,253 ล้านบาท หรือลดลง 1.51%
แหล่งข่าวจาก ธปท. เปิดเผยว่า การใช้จ่ายผ่านบัตรเครดิตในเดือนนี้ ตัวเลขสะท้อนว่า ชะลอตัวลง ไม่คึกคักเหมือนที่ผ่านมา แต่ก็ยังไม่ถือว่าผิดปกติ เห็นได้จากการใช้จ่ายในต่างประเทศและการกดเงินสดลดลงต่อเนื่อง แม้การใช้จ่ายในประเทศจะเพิ่มขึ้นบ้างแต่ก็น้อยมาก 
หลังจากนี้ ธปท.คงต้องตามดูว่า การชะลอตัวลงของสินเชื่อบัตรเครดิตเป็นผลมาจากการขยายตัวของเศรษฐกิจที่ดีขึ้น ทำให้คนมีเงินมาชำระคืนหนี้มากขึ้น หรือเป็นเพราะในช่วงที่ผ่านมาลูกหนี้มีปัญหาจากน้ำท่วมใหญ่ จนทำให้ความสามารถในการชำระหนี้ลดลง ส่งผลให้สถาบันการเงินเพิ่มความระมัดระวังในการให้สินเชื่อหรือไม่ เพราะสินเชื่อส่วนบุคคลก็ลดลงด้วย
นางณัฐชนัญ เก่งลือชา รองประธานเจ้าหน้าที่บริหาร สายงานช่องทางจัดจำหน่าย บริษัท บัตรกรุงไทย (เคทีซี) กล่าวว่า กลยุทธ์ในครึ่งปีหลังของบริษัทจะหันมาให้ความสำคัญกับธุรกิจสินเชื่อบุคคลมากขึ้น เพื่อให้สอดคล้องกับภาวะเศรษฐกิจที่ฟื้นตัวเต็มที่จากภาวะน้ำท่วม ขณะที่ธุรกิจบัตรเครดิตนั้น จะเริ่มหันมาเน้นการเติบโตในเชิงคุณภาพ ด้วยการกระตุ้นยอดใช้จ่ายผ่านบัตรแทน โดยคาดว่าภายในสิ้นปีจะมีฐานลูกค้าสินเชื่อบุคคลและบัตรเครดิตเพิ่มขึ้นประเภทละ 1 แสนใบ 
ทั้งนี้ ช่วงครึ่งปีแรกที่ผ่านมาฐานลูกค้าบัตรเครดิตมีการเติบโตไปแล้ว 5.5 หมื่นใบ ขณะที่สินเชื่อบุคคลเติบโตขึ้น 4.5 หมื่นใบ ซึ่งเป็นผลจากการปรับปรุงระบบช่องทางการขายหลักทั้ง 6 ช่องทาง ได้แก่ 1.การเพิ่มความร่วมมือกับธนาคารกรุงไทย 2.การเพิ่มกลุ่มพนักงานขายอิสระผ่านระบบไดเร็กเซลส์ 3.การเพิ่มคนถึง 60 คนในระบบเทเลเซลส์ 4.การปรับปรุงบริการของเคทีซี ทัช ทั้ง 25 สาขา 5.ปรับปรุงระบบออนไลน์ และ 6.ออกบัตรร่วมกับธนาคารออมสิน